**Қазақстан Республикасы Парламенті Мәжілісінің депутаты,**

**«Ақ жол» ҚДП фракциясының депутаты А. Әбілдаевтың**

**Қазақстан Республикасының Премьер-Министрі А. Маминге депуттатық сауалы**

**Құрметті Асқар Ұзақбайұлы!**

Қазақстан халқының банктер алдындағы берешегі күн санап артып бара жатыр. Бұл тұста тұтынушылардың несиесі туралы айтып отырмыз.

Қазіргі уақытта,халықтың 27 пайызы – банктердің алдында борышкер. Бүгінде ел тұрғындарының ипотекалық несие бойынша берешегі 2,716 трлн. теңгеге жетіпті. Оның ішінде тұтынушылық мақсаттарға алынған несие – 5,19 трлн. теңге болса, мерзімі өткен берешек 199 млрд. теңгені құрап отыр. Жалпы, қазақстандықтар банктерге 7 906 772 миллион теңге қарыз екен. Халықтың несие алу көрсеткішінің де, төленбей, мерзімі өткен несие көлемінің де артып бара жатқаны айдан анық.

Елімізде заңды тұлғалардың банкроттығы туралы заң бұрыннан жұмыс істеп келеді. Бірақ жеке тұлғалардың банкроттығы туралы заң жоқ.

«Ақ жол» партиясы депутаттарының жар құлағы жерге тимей бұған дейін де «Жеке тұлғалардың банкроттығы туралы» Заңның жобасы керек деп жүргеніне он шақты жыл болды. Бұл бастаманы сол кезде Қаржы министрлігі іліп әкеткенімен, осы күнге дейін үнсіз қалып отыр, Үкіметтен де қолдау таппай отырмыз. Ал халық қарызға белшесінен батып барады.

Әлемдік тәжірибеге сүйенсек, жеке тұлғалардың банкроттығы туралы заң өзінің өміршеңдігін дәлелдеді. Біздің қоғамымызға да аталмыш заңның қажеттілігі сезілуде.

Тәуелсіздік алғаннан кейін еліміздің өркендеуіне өз үлесімізді қосамыз деп, жалғыз пәтерін кепілдікке қойып, несие алып, өз істерін бастаған азаматтардың қазіргі таңда 90 пайызы несиені қайтара алмай банкрот болды. Өйткені 28 жылда өзіміздің ұлттық валютамыз 95 есе өз құнын жоғалтыпты. Банктердің тілімен айтқанда, 9500 пайызға құнсызданды. Бұған қандай кәсіпкер төтеп бере алады!?

Банктер кепілдікке қойылған мүлікті өздерінің ұнаған бағаларына сатып, қалған ақшаны борышкердің мойнына іліп қояды. Екінші дәрежедегі банктер Ұлттық Банктің алдында провизия төлемес үшін, бұл қарыздарды өздерінің банктік жүйесінен жойып, журналдағы есепке қалдырады да, коллекторлық компанияларына төмен бағамен сатады. Жеке банкирлерді байытқаннан басқа, бұдан мемлекетке түсіп жатқан ешбір пайда жоқ.

Банктер мен микрокредиттік ұйымдар халыққа несие беріп, керемет көмек қолын созады, ал ол ақшаны қайтару кезінде түсіністікпен қарау жолын жасамайды. Бұл тұста банктер ел алдында өз беделін сақтап, сүттен ақ судан таза күйінде қалады да, халықтан соңғы тиынын сыпыруды коллекторларға, яғни «заңдастырылған рэкеттік» компанияларға беріп қояды. Банктер өз беделін сақтау үшін жасанды түрде ойлап тапқан коллекторлардың артына тығылмай, ашық түрде жұмыс жасауы қажет.

Федор Андреевич Щербин өзінің «Киргизская народность в местах крестьянских поселений» атты жазбасында қазақтар туралы «мұндай бауырмал халық әлемде некен-саяқ кездеседі» деп, анықтама берген.

Қазіргі таңда банктер мен микрокредиттік ұйымдар, жанашырлық, қамқорлық білдіретін құндылықтарымыздан жұрдай, қарақшыдан да сорақы болып барады. Қарақшының өзі соңғысын тартып алмаған. Ал олар әлеуметтік көмек пен зейнетақыға да қол сұғып отыр.

Қарызға батып немесе аяқ астынан еңбекке жарамсыз болып қалуының, не қандай да бір оқыс оқиғаның салдарынан қаржылық қиындыққа тірелген азаматтарды, дәл қазіргі кезде жұмыс жасап жатқан жүйе бойынша, сот орындаушылары іздеу салып мазалауда. Онсыз да күйзелісте жүрген адамды қоғамның қысымына шыдай алмайтын жағдайға жеткізеді. Сонда ол азамат қалай өмір сүрмек? Оған тек шарасыздықтан өз-өзіне қол жұмсау ғана қалады. Бұл – ащы болса да шындық.

Қарызын төлей алмай, қан қақсап отырған жандар да – біздің қоғамымыздың бір бөлшегі ғой. Сондықтан жағдайды жеңілдетіп, бірақ борышкердің жауапкершілігін күшейтетін механизм ойластыруымыз керек. Яғни, борышкерді қыспаққа алмай, жалғыз баспанасынан айырмай, әлеуметтік көмектерінен айырмай мәселені шешудің басқа жолдарын табу қажет.

Кеше ғана мемлекет басшысының тапсырмасын орындау мақсатында әзірленген «Қазақстан Республикасы Тәуелсіздігінің отыз жылдығына байланысты рақымшылық жасау туралы» Қазақстан Республикасы Заңының жобасы бізде қолдау тапты.

Бұл заң жобасы Тәуелсіздіктің 30 жылдығына байланысты қылмысты атқару мекемелеріндегі және пробация қызметінің есебінде тұратын адамдарды жазалаудан және қылмыстық жауаптылықтан босатуға, санын азайтуға, жазаның өтелмеген бөлігін қысқартуға бағытталған. Яғни, қылмыс жасап сотталған адамдарға рақымшылық жасауға бағытталған.

Нәтижесінде, біріншіден, 1 мың адам бостандыққа шығады, 3 мың 818 адам пробация бақылауынан босатылады, 1 мың 294 сотталушының және пробацияда тұрған 7 мың 492 адамның жаза мерзімі қысқартылады, сотқа дейінгі тергеу өндірісіндегі 5 мың қылмыстық іс қысқартылады. Оның ішінде 1 мың 674 адам қылмыстық жауаптылықтан босатылады, 1 мың 471 адамға сот органдарының жаза мерзімін қысқарту немесе босату ережелері қолданылады.

Ал енді қылмыс жасап сотталғандарға рақымшылық жасап отырған мемлекетке аяқ астынан еңбекке жарамсыз болып қалуынан, қандай да бір оқыс оқиғаға ұшырауының салдарынан қаржылық қиындыққа тіреліп отырған азаматтарымызға неге қамқорлық жасамасқа!? Олар да біздің қоғамымыздың бір бөлшегі емес пе? Неге оларға да рақымшылық жасамаймыз!? 199 млрд. теңге – бұл мемлекет үшін көп қаражат емес.

Сондықтан да, құрметті Асқар Ұзақбайұлы!

Ақ жол партиясының депутаттары:

* Парламенттің қарауына «Жеке тұлғалардың банкроттығы туралы» Заңның жобасын енгізуді;
* аяқ астынан еңбекке жарамсыз болып қалуынан не қандай да бір оқыс оқиғаға ұшырауының салдарынан қаржылық қиындыққа тіреліп отырған азаматтарымызға Тәуелсіздіктің 30 жылдығына байланысты рақымшылық жасауды;
* коллекторлық компанияларды, яғни «заңдастырылған рэкеттік компанияларды» тізгіндеуді сұраймыз.

Қорыта айтқанда, халқымның қарызға өмір сүрмеуіне шамалы болса да үлесімізді қосуға мүмкіндік беруіңізді сұраймыз.